# Barcelona 1714 (pel·lícula)

Barcelona 1714 és una pel·lícula catalana de 2019 escrita i dirigida per la cineasta Anna Maria Bofarull, basada en el setge de Barcelona (1713-1714). És una història èpica amb el rerefons del llarg setge i l'assalt final de l'11 de setembre del 1714.
La pel·lícula s'ha rodat utilitzant una mescla entre imatges reals rodades, fotografies i espais en 3D, unes tècniques que no s'han utilitzat anteriorment en cap altre projecte cinematogràfic català.

## Argument

Barcelona 1714 és la història de l'Agnès, una noia que intenta sobreviure en una ciutat en guerra. Amb la vitalitat de la seva joventut, l'Agnès aspira a viure, a fugir de la ciutat, fet que no pot entendre en Jan, jove oficial dedicat en cos i ànima a la defensa de la seva pàtria. Després de molts rencontres, decepcions i dures experiències, l'Agnès haurà de prendre una decisió vital: pujar al darrer vaixell que sortirà de la ciutat o quedar-se a lluitar fins al darrer moment, al costat de la seva gent.
És una història d'amor, intriga i acció enmig d'una Barcelona que porta més d'un any assetjada. L'Agnès serà la protagonista d'aquesta pel·lícula de ficció. En la seva lluita diària per a poder sobreviure, quan ja s'estan esgotant tots els recursos i sembla que la ciutat no podrà aguantar gaire més, haurà d'aprendre a reconèixer aquells que la poden ajudar.

## Producció

Per la producció d'aquesta pel·lícula s'utilitzà el micromecenatge.
El rodatge de la pel·lícula va començar l'agost de 2013 i s'allargà fins l'abril de 2014. La major part del film es rodà en uns estudis de croma a Valls (Alt Camp), tot i que també es filmaren algunes escenes en espais reals d'altres localitats de la comarca, com Bràfim o Santes Creus, i al safareig de la Reguereta de Balaguer (Noguera). El rodatge també va comptar amb la participació de més de 1.000 extres, inclosos els membres d'associacions de recreació històrica com Miquelets de Catalunya.
Després de sis anys, quatre dels quals dedicats a tasques de postproducció, finalment s'estrenà el 8 de juny del 2019 obrint el Festival Internacional de Cinema en Català, de Roda de Berà. La primera projecció en sales seria el 20 de setembre del mateix any, precedida d'una "preestrena" el 17.

## Repartiment

* Bernat Quintana com a Jan, el protagonista masculí, un jove oficial català al servei del general Villarroel. Entregat en cos i ànima a la defensa de la ciutat, així com de les constitucions i drets catalans, en Jan viurà amb molta intensitat el setge del 1714, disposat a lluitar fins al darrer moment.
* Alba Brunet com a Agnès, la protagonista femenina, una noia que intenta sobreviure en una ciutat en guerra. Amb la vitalitat de la seva joventut, l'Agnès aspira a viure, a fugir de la ciutat, fet que no pot entendre en Jan.
* Cristina Pacareu com a Queralt, una jove supervivent d'un dels brutals bombardejos que va patir la capital catalana durant el setge de les tropes borbòniques. És una noia tímida, però les circumstàncies l'han obligat a aprendre a sobreviure.
* Àlex Casanovas com a Josep Maria, un taverner veterà de la Guerra dels Segadors i pare de l'Agnès.
* Mikel Iglesias com a Arnau, un jove soldat català ferit a la batalla del Baluard de Santa Clara, un terrible atac que va patir la ciutat de Barcelona per part de les tropes borbòniques l'agost del 1714.
* Mercè Rovira com a Úrsula, una dona amb una llarga experiència vital, una supervivent nata. La protagonista, l'Agnès, compartirà amb ella moltes aventures, en el seu intent per sobreviure enmig de la ciutat assetjada.
* Juanjo Puigcorbé com a Bastiaan Van Kroeg, un comerciant holandès d'aiguardent.
* Toni Albà com a soldat català.
* Èric Alés fa el paper de Blai i Roger Dalmases interpreta a Jofre, els cosins de l'Agnès.
* Ferran Carvajal com a jove capellà.
* Francesc Garrido com a pare Mateu, és descrit com un religiós de mirada inquietant.
* Miquel Sitjar com a Maurice, un soldat francès que s'ha passat al bàndol català i es creua en la vida de l'Agnès.
* Fermí Fernàndez com a tinent Roig de l'exèrcit de Catalunya.
* Txe Arana com a alcavota.
* Jaume Montané com a oficial borbònic.
A més, Lluís Gavaldà, cantant del grup Els Pets, i Joan Fortuny, de la Companyia Elèctrica Dharma, van participar com a actors d'aquest film.

## Referències

* ↑ «KaBoGa, productora de Barcelona 1714».
* ↑ «Informació de Barcelona 1714». Arxivat de l'original el 2015-05-03. [Consulta: 6 gener 2014].
* ↑ Vidal, Jaume «Uns escenaris de videojoc». El Punt Avui, 20-10-2014, p. 41 [Consulta: 1r abril 2020].
* ↑ «Fitxa de Barcelona 1714 a catalanfilmsdb.cat».
* ↑ Palmer, Jordi ««Barcelona 1714», la pel·lícula». Nació Digital, 29-04-2013 [Consulta: 1r abril 2020].
* ↑ «Rodatge amb croma i atmosfera de videojoc en el projecte cinematogràfic 'Barcelona 1714'». La Vanguardia, 06-08-2013 [Consulta: 3 abril 2020].
* ↑ «Balaguer acull dissabte el rodatge d'una escena de la pel·lícula Barcelona 1714». Balaguer Televisió, 08-05-2014 [Consulta: 3 abril 2020].
* ↑ «El film «Barcelona 1714» encara la recta final amb la internacionalització del projecte». Nació Digital, 15-01-2018 [Consulta: 1r abril 2020].
* ↑ Ferran, Elena «L'espècie humana no té remei, els trets criden l'atenció». El Punt Avui, 26-05-2019, p. 44 [Consulta: 16 juny 2019].
* ↑ «El FIC-CAT arrenca amb l'estrena 'Barcelona 1714' i amb una programació "molt potent"». 3/24, 08-06-2019 [Consulta: 16 setembre 2019]. «"Era un projecte ambiciós que vam rodar adaptant-nos a l'agenda dels actors i amb una postproducció que ha estat molt feixuga i llarga", ha explicat Bofarull»
* ↑ «Amor, guerra i èpica a ‘Barcelona 1714’». el cinèfil, 10-09-2019. [Consulta: 16 setembre 2019].
* ↑ «El drama històric ‘Barcelona 1714’ s'estrena als cinemes». VilaWeb, 18-09-2019 [Consulta: 1r abril 2020].
* ↑ Salvà, Bernat «Viure i morir al setge». El Punt Avui, 19-09-2019, p. 31 [Consulta: 1r abril 2020].
* ↑ Llorens, Agnès «L'actriu Cristina Pacareu s'uneix a l'elenc de Barcelona 1714». Nació Digital, 20-08-2013 [Consulta: 1r abril 2020].
* ↑ «L'actor Àlex Casanovas s'incorpora a Barcelona 1714».
* ↑ «Incorporació de Mikel Iglesias a Barcelona 1714».
* ↑ «Mercè Rovira s'incorpora a 'Barcelona 1714'». Nació Digital, 25-09-2013 [Consulta: 1r abril 2020].
* ↑ «Incorporació de Juanjo Puigcorbé a Barcelona 1714».
* ↑ «Toni Albà fitxa per la pel·lícula 'Barcelona 1714'». El Periódico, 22-01-2014 [Consulta: 1r abril 2020].
* ↑ «La pel·lícula «Barcelona 1714» ja té els nens protagonistes». Nació Digital, 11-07-2013 [Consulta: 1r abril 2020].
* ↑ «Incorporació de Ferran Carvajal».
* ↑ «Francesc Garrido, una de les últimes incorporacións del film».
* ↑ «Incorporació de Miquel Sitjar».
* ↑ «Fermí Fernandez s'incorpora a la pel·lícula».
* ↑ «Txe Arana interpreta una alcavota en la pel·lícula Barcelona 1714». El Vallenc, 14-12-2013 [Consulta: 2 abril 2020].
* ↑ Martínez, Goretti «El vilafranquí Jaume Montané participa a la pel·lícula ‘Barcelona 1714’». RTVVilafranca, 19-12-2013 [Consulta: 1r abril 2020].
* ↑ Nerín, Gustau «'Barcelona, 1714': la Mediterrània és lluny de Hollywood». El Nacional, 21-09-2019 [Consulta: 1r abril 2020].

## Enllaços externs

* Barcelona 1714 a Catalan Films Database